**Informatīvais ziņojums**

**"Par atļauju Tieslietu ministrijai (Ieslodzījuma vietu pārvaldei) pieprasīt plānoto energoefektivitātes paaugstināšanas projektu sagatavošanas izdevumu priekšfinansēšanu no 74. resora 80.00.00 programmas"**

**1. Pamatojums informatīvā ziņojuma virzībai**

Saskaņā ar Ministru kabineta 2010. gada 18. maija noteikumu Nr. 464 "Noteikumi par 74. resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" 3.4 punktu, no 80.00.00 programmas līdzekļiem izņēmuma kārtā līdzekļus var piešķirt pirms Eiropas Savienības fondu projekta iesnieguma apstiprināšanas sadarbības iestādē, ja Ministru kabinets, pamatojoties uz iesniegto argumentāciju un risku analīzi, ir pieņēmis lēmumu par konkrētā plānotā projekta izdevumu priekšfinansēšanu noteiktā apjomā un izdevumu pozīcijām atbilstoši projektā izvirzītajam mērķim.

Tieslietu ministrijas padotības iestāde – Ieslodzījuma vietu pārvalde – plāno iesniegt divus projektu iesniegumus Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtā.

Saskaņā ar Ministru kabineta 2016. gada 9. augusta noteikumu Nr. 534 "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtas īstenošanas noteikumi" (turpmāk – MK noteikumi Nr. 534) 22.1., 22.2. un 22.3. apakšpunktu ir paredzēts, ka izmaksas, kas saistītas ar energosertifikācijas, tehniskās apsekošanas, būvniecības izmaksu tāmes, būvprojekta, būvdarbu ieceres dokumentācijas, būvprojekta minimālā sastāvā, ēkas fasādes apliecinājuma kartes un apliecinājuma kartes inženierbūvēm izstrādāšanu, būvprojekta ekspertīzes izmaksas, projekta būvuzraudzības un autoruzraudzības izmaksas, kā arī projekta vadības personāla atlīdzības izmaksas ir projekta tiešās attiecināmās izmaksas. Savukārt saskaņā ar Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās kārtas projektu iesniegumu atlases nolikuma (turpmāk – projektu iesniegumu atlases nolikums) 7. punktu, projekta iesniegumam papildus jāpievieno arī projekta tehniskā dokumentācija - piemēram, ēkas energosertifikāts, būvvaldē saskaņots būvprojekts, būves tehniskās apsekošanas atzinums. Tādējādi ir radusies situācija, ka projekta atbalstāmās darbības projekta iesniedzējam ir jāveic jau pirms projekta iesnieguma iesniegšanas un apstiprināšanas un līdz projekta apstiprināšanai jāfinansē no saviem līdzekļiem. Ņemot vērā, ka minēto projekta iesniegumam pievienojamo tehnisko dokumentu sagatavošana, tai skaitā iepirkumu sagatavošanai un veikšanai, ir nepieciešami finanšu līdzekļi, kas nav ieplānoti iestādes budžetā un to sagatavošana ir nepieciešama, lai varētu izpildīt projektu iesniegumu atlases nolikuma prasības, Ieslodzījuma vietu pārvalde lūdz piešķirt līdzekļus projekta iesniegumam pievienojamās tehniskās dokumentācijas izstrādāšanas priekšfinansēšanai.

**2. Informācija par plānotajiem projektiem**

Ieslodzījuma vietu pārvalde plāno sagatavot un iesniegt sadarbības iestādē divus projektus:

1. "Energoefektivitātes paaugstināšana Cēsu Audzināšanas iestādes nepilngadīgajiem skolā ar sporta zāli un ēdnīcā" (Līgatnes iela 6, Cēsis, Cēsu novads, kadastra Nr. 42010071004005 un kadastra Nr. 42010071004004), prognozējamās izmaksas 312 950,00 *euro*;
2. "Energoefektivitātes paaugstināšana Olaines cietuma (Latvijas cietumu slimnīca) ārstniecības korpusā" (Rīgas iela 10, Olaine, Olaines novads kadastra Nr. 80090031403033), prognozējamās izmaksas 528 640,00 *euro*.

Abos projektos plānotas šādas aktivitātes:

* Projekta tehniskās dokumentācijas sagatavošana;
* Ēku energoefektivitātes paaugstināšanas pasākumu īstenošana;
* Ēku restaurācijas un iekšējās apdares darbi;
* Projekta vadības un uzraudzības nodrošināšana;
* Publicitātes pasākumi par projekta īstenošanu.

Ieslodzījuma vietu pārvalde plāno abus projektu iesniegumus iesniegt sadarbības iestādē līdz 2018. gada 1. februārim.

Plānotā naudas plūsma – ERAF daļa:

|  |  |  |
| --- | --- | --- |
| **Cēsu Audzināšanas iestādes nepilngadīgajiem projekts** | **2018** | **2019** |
| ERAF | 79 801 | 186 203 |

|  |  |  |
| --- | --- | --- |
| **Olaines cietuma ārstniecības korpusa projekts** | **2018** | **2019** |
| ERAF | 134 802 | 314 539 |

Abi projekti atbilst MK noteikumu Nr. 534 16. punktā ietvertajiem nosacījumiem un saskaņā ar veiktā energoefektivitātes audita rezultātiem, projektu ietvaros plānotās aktivitātes ir lietderīgas un veicinās ēku energoefektivitātes paaugstināšanu.

Lai Ieslodzījuma vietu pārvalde pilnvērtīgi un kvalitatīvi varētu sagatavot un iesniegt sadarbības iestādē abus augstākminētos projektu iesniegumus, saskaņā ar projektu iesniegumu atlases nolikumu, papildus ir nepieciešams nodrošināt sekojošas tehniskās dokumentācijas sagatavošanu:

* būves tehniskās apsekošanas atzinumu saskaņā ar Ministru kabineta 2015. gada 30. jūnija noteikumiem Nr. 337 "Noteikumi par Latvijas būvnormatīvu LBN 405–15 "Būvju tehniskā apsekošana"";
* būvniecības izmaksu tāmi saskaņā ar Ministru kabineta 2017. gada 3. maija noteikumiem Nr. 239 "Noteikumi par Latvijas būvnormatīvu LBN 501–17 "Būvizmaksu noteikšanas kārtība"";
* būvvaldē saskaņotu būvprojektu vai ēkas fasādes apliecinājuma karti saskaņā ar II un III grupas ēku atjaunošanas vai vienkāršotās atjaunošanas nosacījumiem atbilstoši Ministru kabineta 2014. gada 2. septembra noteikumiem Nr. 529 "Ēku būvnoteikumi";
* būvprojekta ekspertīzi.

Abu projektu sagatavošanai un iesniegšanai nepieciešamās tehniskās dokumentācijas izstrādes izmaksas ir - Cēsu Audzināšanas iestādes nepilngadīgajiem projektam 17 872 *euro* (ar PVN), Olaines cietuma projektam 26 741 *euro* (ar PVN), kas kopā sastāda 44 613 *euro* (ar PVN).

Plānoto darbu saraksts un plānotās izmaksas Cēsu Audzināšanas iestādes nepilngadīgajiem projektam:

|  |  |
| --- | --- |
| **Plānotie darbi** | **Izmaksas ar PVN,** *euro* |
| Tehniskā apsekošana | 2747 |
| Būvniecības izmaksu tāmes izstrāde | 1210 |
| Būvprojekta izstrāde | 12 100 |
| Būvprojekta ekspertīze | 1815 |
| **KOPĀ** | **17 872** |

Plānoto darbu saraksts un plānotās izmaksas Olaines cietuma ārstniecības korpusa projektam:

|  |  |
| --- | --- |
| **Plānotie darbi** | **Izmaksas ar PVN,** *euro* |
| Tehniskā apsekošana | 3267 |
| Būvniecības izmaksu tāmes izstrāde | 1210 |
| Būvprojekta izstrāde | 16456 |
| Būvprojekta ekspertīze | 5808 |
| **KOPĀ** | **26 741** |

Tieslietu ministrija ir izvērtējusi iespējamos riskus, kas ir saistīti ar projektu iesniegumu sagatavošanai nepieciešamo darbību priekšfinansēšanu pirms projektu apstiprināšanas sadarbības iestādē un ir guvusi pietiekamu pārliecību par plānoto projektu atbilstību MK noteikumos Nr. 534 noteiktajiem nosacījumiem, projektu vērtēšanas kritērijiem un projektu iesniegumu atlases nolikumam.

|  |  |  |  |
| --- | --- | --- | --- |
| Risks | Riska ietekme | Iestāšanās varbūtība | Riska novēršanas / mazināšanas pasākumi |
| Tiks nokavēts projektu iesniegumu iesniegšanas termiņš | Augsta | Zema | Ieslodzījuma vietu pārvalde jau ir veikusi nepieciešamos izpētes darbus, kā arī veikusi ēku (par kurām plānots iesniegt projektu iesniegumus) tehnisko apsekošanu un ir gatava uzsākt pārējās nepieciešamās tehniskās dokumentācijas sagatavošanas darbus, tiklīdz tam būs pieejams nepieciešamais finansējums. Saskaņā ar projektu iesniegumu atlases nolikumu projektu iesniegumu iesniegšanas termiņš ir līdz 2018. gada 31. decembrim, bet Ieslodzījuma vietu pārvalde plāno sagatavot projektu iesniegumus līdz 2018. gada 1. februārim. |
| Projektu iesniegumā iekļautās ēkas neatbilst energoefektivitātes pasākumu veikšanas kritērijiem | Augsta | Zema | Visām ēkām, par kurām ir plānots iesniegt projektu iesniegumus, ir veikts energoaudits, kas apliecina energoefektivitātes pasākuma veikšanas lietderību un izvēlēto ēku atbilstību MK noteikumos Nr. 534 noteiktajiem nosacījumiem. |
| Projektu iesniegumi netiek apstiprināti sadarbības iestādē | Augsta | Zema | Ieslodzījuma vietu pārvaldes speciālisti ir apmeklējuši Ekonomikas ministrijas rīkotos seminārus, kuros ir skaidrotas prasības projektu sagatavošanai, vērtēšanai, sniegta informācija par energoefektivitātes novērtēšanu un sertifikāciju un citām tēmām, līdz ar to ir labi informēti par projektu iesniedzējiem izvirzītajām prasībām. |

Lai nodrošinātu augstākminēto risku novēršanu, un to mazināšanas pasākumu savlaicīgu uzsākšanu, Tieslietu ministrija plāno izdot rīkojumu, ar kuru tiks noteikts Ieslodzījuma vietu pārvaldei pienākums ziņot par projektu iesniegumu sagatavošanas statusu ne retāk kā reizi divos mēnešos.

**3. Turpmākā rīcība**

Ņemot vērā, ka piesaistot Eiropas Savienības fondu līdzekļus un īstenojot Ieslodzījuma vietu pārvaldes projektus "Energoefektivitātes paaugstināšana Cēsu Audzināšanas iestādes nepilngadīgajiem skolā ar sporta zāli un ēdnīcā" un "Energoefektivitātes paaugstināšana Olaines cietuma (Latvijas cietumu slimnīca) ārstniecības korpusā, ēdnīcā un laboratorijā" ir iespēja uzlabot Ieslodzījuma vietu pārvaldes īpašumā un lietošanā esošo ēku energoefektivitāti, kā arī to, ka šo projektu īstenošana nav iespējama bez projekta iesniegumam pievienojamās tehniskās dokumentācijas izstrādāšanas priekšfinansēšanas, nepieciešams atļaut Tieslietu ministrijai (Ieslodzījuma vietu pārvaldei) Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" projektu iesniegumu sagatavošanai nepieciešamās tehniskās dokumentācijas izstrādes izmaksas 44 613 *euro* apmērā (Cēsu Audzināšanas iestāde nepilngadīgajiem -17 872 *euro*, Olaines cietums - 26 741 *euro*) segt no 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai" pirms Eiropas Savienības fondu projekta iesnieguma apstiprināšanas sadarbības iestādē.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

Bite 67036911

Laura.Bite@tm.gov.lv